google/wiki40b huggingface dataset:
Karakum

Historie

Den sørøstlige delen av Karakum var en gang hjemland for en tidlig sivilisasjon, som foreløpig bare er kjent som Oasekulturen. Denne uavhengige kulturen oppsto på 3000-tallet f.kr., samtidig med sivilisasjonene ved Nilen, i Mesopotamia og Indusdalen. Rundt 1700 f.kr. forsvant Oasekulturen av foreløpig ukjente årsaker. Etter dette begynte sannsynligvis en migrasjon fra området mot Mesopotamia.
Senere, lenge etter at Oasekulturen hadde forsvunnet, gikk Silkeveien gjennom Karakum. Oasebyen Merv var en viktig mellomstasjon på denne handelsruten i antikken og middelalderen.

Fysisk geografi

Karakum utgjør den sørvestlige delen av lavlandet i Turansenkningen, som strekker seg mellom de lave høydedragene i Det kasakhiske høyland i nord, høyfjellene i Pamir og Hindu Kush i øst, de seismisk aktive foldefjellene i Kopet Dag i sør og Det kaspiske hav i vest.
På grunn av den kontinentale beliggenheten er Karakum ekstremt tørr. Avhengig av berggrunnens sammensetning finner man her harde kalkørkener og enkeltstående bergklipper. Den største delen av området består dog av sandørken, som til tross for navnet («Svart sand») ikke er svart. Den består av materialer fra Amu Darjas elvedal og fra erodert lokal sandstein. Sanden finnes som bølgende sanddekker i stedet for høye dyner. Erosjon fra vind er dominerende i området.

Klima

Regionen har et utpreget kontinentalt klima. Om sommeren ligger middeltemperaturen på mellom 27 °C og 32 °C. Med høye temperaturer midt på dagen og skyfri himmel kan temperaturen i sanden bli opptil 70 °C. På grunn av heten forekommer ofte stormer om ettermiddagene. Vinteren er for det meste kald, med middeltemperaturer i januar mellom -6 °C og +5 °C, avhengig av varigheten på frostperiodene og det minimale snødekket, som bare ligger på bakken noen få uker.
Mesteparten av nedbøren faller om våren og tidlig på sommeren, og den gjennomsnittlige årsnedbøren ligger mellom 100 og 150 mm.

Flora og fauna

Floraen i Karakum består hovedsakelig av steppevegetasjon med forskjellige gressarter. Varig høyere vegetasjon er ikke mulig, på grunn av det tørre klimaet, de høye sommertemperaturene, de kalde vintrene, og den uregelmessige nedbøren.
Av dyreliv finnes her karakaler, brilleslanger, gekkoer og den opptil 1,6 meter lange ørkenvaranen.

Naturressurser

I Karakum finnes betydelige forekomster av olje og gass. Gassreservene i krateret i Derveze er blant de største i verden. Feltet har stått i brann uavbrutt siden 1971.
Sarpsborg østre batteri

Sarpsborg østre batteri ligger nord for Sarpsborg sentrum like vest for Glengshølen. Sammen med Sarpsborg vestre batteri sto anlegget klart allerede i 1899, innviet av Oscar II.
Batteriet hadde et lavt brystvern over en lengda på ca. 70 m med standplass for seks feltkanoner. Mellom standplassene var det dekningsgroper med ammunisjonsnisjer. Skytset hadde en rekkevidde på 6 km og skulle i første rekke dekke overgangen ved Sarpefossen og forterrenget. På batteriets venstre fløy stod et ammunisjonhus. Et kanonskur stod noe hundre meter lenger bak langs batteriveien. Batteriet hadde også et orienteringbord i granitt. Batteriområdet er i dag i privat eie, men historien lever i gatenavnene: Batteriveien og Depotveien.
Ælfweard

Etymologi

Navneleddet ælf er dannet av gammelengelske ælf eller alf, «alv». Den norrøne formen av leddet er ælfR. Navneleddet weard er dannet av gammelengelske weard, «vokter». Den norrøne formen av leddet er vǫrðr.
Marco Minghetti

Liv og virke

Marco Minghetti undertegnet i 1846 oppropet til Konklavet for valget av den antatt liberal pave, Pius IX. Minghetti ble selv oppnevnt som medlem av Kirkestatens konsultative råd, og statsråd i Antonellis kortvarige regjering. Da Pave Pius IX senere gikk i mot den italienske frigjøringsbevegelsen, trakk Minghetti seg fra regjeringen, og sluttet seg isteden til hæren i Piemonte, som kaptein i generalstaben.
Årene fra 1848 til 1856 brukte Minghetti til studier og reiser. Statstminister Cavour kalte ham i 1856 til Pariskongressen for å forberede etableringen av Romagnaprovinsen. I 1959 president i den selvstendige regionen Romagnas folkevalgte forsamling.
I 1863 etterfulgte han Farini som Italias statsminister. Han inngikk i september 1864 en avtale med Napoleon, der denne aksepterte å evakuere Roma, mens Italia skulle flytte hovedstaden fra Torino til Firenze. Da avtalen møtte voldelig motstand i Torino, ble Minghetti tvunget til å gå av.

Kongedømmet Italia

I 1873 ble han på nytt statsminister og samtidig finansminister. Han klarte å holde denne posisjonen til mars 1876, da høyresiden mistet makten i Italia. I sin tid som statsminister brakte han Italia nærmere Østerrike og Tyskland, og reorganiserte både marinen og hæren. Som ansvarlig for finansene klarte han å skape balanse i budsjettene, forøvrig for første gang siden 1860.
Etter venstresidens maktovertakelse var Minghetti noen år i opposisjon. Mot 1884 sluttet han seg likevel til Depretis initiativ, om å sikre konservativ støtte til liberale regjeringer. Marco Minghetti kom selv aldri tilbake til noen maktposisjon.
Raufoss Industripark

Raufoss industripark er et industriforetak på Raufoss som ble stiftet 2001 etter at staten kjøpte seg ut av Raufoss Ammunisjonsfabrikker.
Raufoss Industripark er en av Norges største industriparker, med et industriområde på 2.864 dekar industriområde. Området strekker seg over i Raufoss' nabokommuner Vestre Toten og Gjøvik.
Det har vært drevet industri på området i over 100 år (per 2019). I 2004 hadde 35 bedrifter lokaler i industriparken, og i dag holder nærmere 40 ulike bedrifter til på området, med til sammen ca. 3000 ansatte. Bedriftene produserer høyteknologiske produkter innen mange bransjer til kunder over hele verden.
Raufoss industripark eies av Skattum Eiendom AS med 50 prosent, mens de øvrige aksjene eies av Nammo og Vestre Toten kommune.
Raufoss Industripark har sitt eget privateide brannvesen.
Hotell Norge

Sabotørmuseet

I 2003 ble Sabotørmuseet etablert på Grønlia gård. Det er innredet i et gammelt stabbur på gården og ligger en knapp kilometer fra Hotell Norge. Her er det utstilt autentiske våpen, klær, uniformer og annet utstyr som ble brukt av sabotørene i krigsårene. Det er det såkalte Sabotørlaget som stod for etableringen av museet.
Grønlia gård ligger på Gåsbakken, lengst sør i gamle Hølonda kommune, og grenser sørvest til Meldal kommune.

Historisk bakgrunn

Byggingen av Hotell Norge hadde sin bakgrunn i Kobber- og svovelkisproduksjonen på Løkken Verk. Disse stoffene var svært viktig for tyskerne. Blant annet så stod gruvene på Løkken for 1/4 av all svovelkis-leveransen til Nazi-Tysklands våpenproduksjon under 2. verdenskrig. De allierte syslet derfor med planer om å bombe Løkken Verk, men denne ideen ble forlatt og i stedet ble det bestemt at man skulle gjennomføre sabotasjeaksjoner mot Thamshavnbanen, hvor denne frakten foregikk. Disse aksjonene ble gjennomførte av norske menn fra Kompani Linge (med røtter i Orkladalføret).  Fra 1944 fungerte Hotell Norge som hovedkvarter for disse sabotørene.

Fornyet interesse

Hoveddrivkraften bak den fornyede interessen og «gjenoppdagelsen» av Hotell Norge, ble i hovedsak drevet frem av tidligere lærer Egil Sallaup på 1980-tallet. Sallaup ble ansatt som lærer ved Eid skole i 1971 og viste tidlig en spesiell interesse for lokal okkupasjonshistorie. I 1980, i forbindelse med en av hans historietimer om Andre verdenskrig, etterlyste noen av elevene på ungdomstrinnet informasjon om hva som skjedde på Hølonda i krigsårene. Kunnskapen om dette var forholdsvis begrenset på den tiden og dette førte til at han gav seg i kast med oppgaven om å samle inn informasjon om temaet. På Hjemmefrontmuseet i Oslo kom han over ei bok om sabotasjeaksjonene på Thamhavnbanen som inneholdt informasjon om Hotell Norge.
Utover 1980-tallet intervjuet Sallaup mange lokale personer som på en eller annen måte hadde vært involvert i motstandskampen, og i 1987 utgav han bok om okkupasjonstiden på Hølonda. Han har over flere tiår holdt foredrag om emnet.
Den såkalte Sabotørmarsjen har også tilknytning til Hotell Norge. Den gikk første gangen i 1995, på Hølonda, og ble etablert for å hedre sabotørene. Marsjen har vekselvis gått på Løkken og Hølonda, med Løkken idrettsforening, idrettslaget Leik og Meldal historielag som arrangører. Pådriverne for å få i gang denne marsjen var daværende lensmann i Melhus, Trond Heggem og ordføreren i Meldal, Arne L. Haugen.
Mempricius

Mempricius (walisisk: Membyr) var en mytisk konge av britene, og det finnes ingen historiske bevis for hans mulige eksistens. Hans fortelling kommer fra Geoffrey av Monmouths Historia Regum Britanniae (De britiske kongenes historie), skrevet omkring 1136. Her gjengis han som sønn av kong Maddan og bror til Malin. Geoffrey framstiller ham som den mest foraktelige av alle kongene han har skrevet om.
Da faren Maddan døde brøt det ut krig mellom Mempricius og broren Malin som kom til å dominere Britannia. Mempricius fikk i stand et møte med Malin og andre delegater for å få avsluttet krigen mellom brødrene. Straks møtet begynte drepte Mempricius sin bror og kunne da ta tronen over kongedømmet alene.
Han styrte som en tyrann i tyve år og drepte de fleste framtredende menn på øya. I tillegg beseiret han og drepte alle andre som hadde et krav på tronen, «han hatet alle i sin egen familie». Han forlot sin hustru og sønn Ebraucus for å hengi seg til sodomi (en nedsettende betegnelse på homofili), «foretrakk unaturlige lyster framfor naturlig lidenskap». Mens han var ute på jakt ble han adskilt fra sine jaktkamerater og angrepet en flokk ulver som «spiste ham opp på den meste ynkelige måte». Han ble etterfulgt av sin sønn Ebraucus.
I henhold Geoffrey regjerte han på samme tid som Saul var konge i Judea og Eurysthenes i Sparta.
Iron Savior

Iron Savior er et tysk power metal band som ble grunnlagt av Piet Sielck i Hamburg i 1996. Bandets første medlemmer var, ved siden av Sielck på bass og vokal, Kai Hansen fra Gamma Ray på gitar og vokal og Thomen Stauch, som på den tiden var trommeslager i Blind Guardian, på trommer. Bandet har siden da gjennomgått flere besetningsskifter, og Sielck er nå eneste gjenværende originalmedlem.
Visuell Kommunikasjon Norge

Visuell Kommunikasjon Norge eller VISKOM er en bransje- og arbeidsgiverorganisasjon for bedrifter som foredler og formidler informasjon, det vil si bedrifter innenfor den såkalte visualiseringssektoren. Organisasjonen het tidligere Grafiske Bedrifters Landsforening (GBL) eller Landsforeningen Grafiske Bedrifter og ble opprettet i 1975.
VISKOM omfatter både tradisjonelle grafiske tjenester og flere nye tjenester, blant annet innen elektronisk publisering. Organisasjonen har rundt 250 medlemsbedrifter som til sammen representerer cirka 70 prosent av sysselsetting og verdiskaping innen grafisk bransje. VISKOM er tilsluttet NHO.
Yumenguan

Yumenguan (kinesisk: 玉门关; pīnyīn: Yùmén Guān), det vil si Jadeporten eller Jadeportens pass, er et grensepass vest for Dunhuang i provinsen Gansu i Kina. I oldtiden var det gjennom Yumenguan at Silkeveien gikk. Ikke langt unna var et annet av Silkeveiens viktige pass, Yangguan.
Passet ligger i samme byprefektur som byen Yumen (玉门, men hele 400 km lenger vest. 
Passet og signalildtårnene langs den gamle grensevollen er oppført på Folkerepublikken Kinas liste over kulturminner.
NM i terrengløp 2011

NM i terrengløp 2011 var en del av NM i friidrett 2011, men ble arrangert som to egne stevner; NM i kort løype og stafetter ble arrangert 9. – 10. april 2011 i Modum kommune, arrangert av Modum Friidrettsklubb, mens NM i lang løype ble arrangert i Trondheim 18. september av Strindheim Idrettslag.
Termopernambuco gasskraftverk

Termopernambuco gasskraftverk er et gasskraftverk i delstaten Pernambuco i Brasil. Det har en installert produksjonskapasitet på 500 MW fordelt på 2+1 kokere / turbiner. Anlegget ble utbygd i 2004. Brenselstypen er naturgass. Dette er landets syvende største fossile kraftverk.
Peer Gynt Alpinklubb

Peer Gynt Alpinklubb er en klubb for alpint, telemark, snowboard og jibbere i Midt-Gudbrandsdalen. Klubben ble stiftet i 1989. Klubbens hører hjemme på Gålå. Alpinist Kjetil Jansrud og skicrosskjører Sigrid Rykhus representerer klubben.
William Sell

Landslaget

6. november 2018 ble han tatt ut i sin første landslagstropp for Norge U21 i kampen mot Tyrkia U21 (20. november). 
7. juni 2019 fikk han sin første U21-landskamp for Norge U21 mot Sverige.
Chamorro tidssone

Chamorro tidssone, tidligere Guam tidssone ligger på UTC+10, altså 10 timer foran UTC, og er basert på middelsoltiden ved meridianen 150°Ø.
Sonen omfatter de amerikanske territoriene Guam og Nord-Marianene. Sommertid brukes ikke noen steder i denne tidssonen. Tidssonen har navn etter Chamorro, de opprinnelige innbyggerne i regionen.
Tupaia

Liv og virke

Tupaia kom fra øya Raiatea, et viktig religiøst sentrum for polynesierne. Han hadde en religiøs lederrolle, men hadde også store kunnskaper om navigasjon og om øyene i Polynesia. Tupaia hadde besøkt flere av dem og kjente til 130 øyer i alt. 
I 1769 ble Tupaia og tjeneren hans Tayeto med James Cook og HMS «Endeavour». Han hadde kjennskap til engelsk og kunne derfor være tolk. Kunnskapene hans som navigatør var også viktige. For kaptein Cook tegnet Tupaia et kart over Tahiti, Selskapsøyene og andre øyer i Polynesia. Originalen er ikke bevart, men en kopi av Joseph Banks finnes i British Library.
Senere i 1769 kom Cook med «Endeavour» til New Zealand. Siden tahitisk og maorisk er nært beslektede språk, fungerte Tupaia som tolk i møtet med maoriene.
Om bord på «Endeavour» studerte Tupaia kartografi. Han utførte tegninger og akvareller. Han var med på ferden videre til Storbritannia, men døde mens «Endeavour» lå i tørrdokk i Batavia i Ostindia.
Evhemerisme

Evhemerisme, eller Euhemerisme, er en religionsforklaring som stammer fra og er oppkalt etter den greske filosofen Euhemeros, som levde på 300-tallet f.Kr. Han har fått æren for en teori, en religionsforklaring som går ut på at gudene opprinnelig var høyættede mennesker med posisjon og status i samfunnet. Etter sin død var de blitt opphøyet til guder og dyrket av uvitende mennesker.
Slik betraktet man myter som historie som egentlig var hentet fra den empiriske historien også omformet til fortellinger om guder og makter. Gudene var det som kalles apoteoserte, det vil si guddommeliggjorte mennesker.
Teorien var populær i oldkirken og en yndet forklaringsmodell hos mange forfattere i middelalderen, blant annet Snorre Sturlason.
Belgisk mesterskap i friidrett 1898

Belgisk mesterskap i friidrett 1898 ble arrangert 9. oktober, i Jubelpark i Brussel. Dette var det tiende belgiske mesterskapet i friidrett som ble arrangert, og seks øvelser stod på programmet. Lengdehopp og kulestøt var for første gang en del av programmet. Mesterskapet var kun for menn.
Drapstrussel

En drapstrussel er en trussel (ofte sendt anonymt) mot en person om at drepe vedkommende. Drapstrusler er oftest beregnet på at skremme mottagere og manipulere hans eller hennes adferd på en bestemt måde.
Drapstrusler forekommer oftest mot personer som er kjente ab den almene offentlighet, men det kan også sendes drapstrusler mod andre.
Mottageren av en drapstrussel har rett til å melde personen som har sendt trusselen til politiet.
Basketball under Stillehavslekene 1975

Basketball under Stillehavslekene  1975. Basketball var en av flere sporter som var med i de femte stillehavslekene som ble arrangert i Guam i perioden 1. til 10. august 1975. Det var femte gangen som basketball var med på programmet under stillehavslekene. Det to turneringer, en for menn og en for kvinner.
George Sanders

Bakgrunn

Sanders ble født i St. Petersburg i Tsar-Russland. Hans foreldre var Henry Peter Ernest Sanders (1868–1960), og Margarethe Jenny Bertha Sanders (født Kolbe; 1883–1967), som var født i  St. Petersburg av for det meste tysk, men også av estisk og skotsk slektsbakgrunn. En biografi publisert i 1990 hevdet at Georges far var uekte barn av en russisk adelshvinne tilknyttet tsarens hoff og en prins av huset Oldenburg, gift med en søster av tsaren. Skuespilleren Tom Conway (1904–1967) var George Sanders' eldre bror. Deres yngre søster, Margaret Sanders, ble født i 1912.
Under den russiske revolusjon, da George var 11 år gammel, forlot familien landet,  og George fikk sin utdannelse i England.

Karriere

Hans første filmrolle var i Love, Life and Laughter (1934). I årene 1939-41 spilte han figuren Simon Templar («Helgenen») i fem B-filmer, basert på Leslie Charteris' krimbøker. Han spilte senere i to av Alfred Hitchcocks filmer: Rebecca og Utenrikskorrespondenten (begge fra 1940).
Sanders gjorde seg bemerket i filmene Skillingen og drømmen (1942), etter Somerset Maughams roman, og Bildet av Dorian Gray (1945), etter Oscar Wildes roman. Han vant Oscar for beste mannlige birolle for rollen som teaterkritikeren Addison de Witt i dramafilmen Alt om Eva (1950). Sanders spilte mot Ethel Merman i filmmusikalen Call Me Madam (1953), en filmatisering av Irving Berlins musikal. Sanders gav stemme til tigeren Shere Khan i Walt Disneys tegnefilm Jungelboken (1967). Hans siste store filmrolle var i Brevet til Kreml (1970). Sanders har to stjerner på Hollywood Walk of Fame, én for TV og én for film. 
Sanders var gift fire ganger. Det andre ekteskapet var med Zsa Zsa Gábor og det siste var med Magda Gabor, den eldre søsteren av hans andre hustru, som han gifet seg med 4. desember 1970. Dette ekteskapet varte i seks uker. 
Sanders' helse ble dårligere og han valgte å ta sitt eget liv. Han etterlot et kort, signert brev: «Kjære Verden. Jeg drar fordi jeg kjeder meg. Jeg synes jeg har levd lenge nok. Jeg forlater dere med deres bekymringer i denne flotte kloakkummen. Lykke til.» Sanders ble 65 år gammel.
Egypt under Afrikamesterskapet i friidrett 2012

Resultater (ufullstendig)

(Q, q – kvalifisert, NM – ikke noe gyldig resultat, SB – årsbeste, PB - personlig rekord)
Gartental

Historie

Byen ble grunnlagt i 1951 av prøyssiske mennonitter fra Gdańsk.
Södra Klagshamn

Södra Klagshamn er et tettsted i Malmö kommune i Skåne län i Sverige. I 2010 hadde tettstedet 1 367 innbyggere.
Ancistroides

Utseende

Middelsstore, ensfarget brune smygere.

Levevis

Larvene lever på planter i ingefærfamilien (Zingiberaceae).

Utbredelse

Slekten er utbredt i Sørøst-Asia.
Regierungsbezirk Reichenbach

Regierungsbezirk Reichenbach, også kalt Regierung des Schlesischen Gebirges zu Reichenbach, er en tidligere kortvarig Regierungsbezirk i den prøyssiske provinsen Schlesien. Forvaltningsenheten ble opprettet i 1815 og eksisterte frem til 1820. Dens geografiske område omfattet høyfjellene og de middels høye fjellene i provinsen Schlesien, med Grevskapet Glatz i øst og Hirschberg i vest.
Jalal Hosseini

Landslaget

Han ble tatt ut til Fotball-VM 2014 i Brasil .
Han ble tatt ut i Irans bruttotropp til VM i fotball 2018 i Russland.
Ardennene

Geografi

Store deler av Ardennene er dekket av tett skog med åser på gjennomsnittlig 350-500 meter over havet. Høyeste punkt er Signal de Botrange i Hautes Fagnes på 694 meter. Typisk for området er bratte dalsider og hurtigrennende elver. Den største og mest kjente av disse er Meuse (nederlandsk: Maas). Ardennene er relativt tynt befolket, og veldig få byer og tettsteder har over 10 000 innbyggere. Unntakene er Verviers i Belgia og Charleville-Mézières i Frankrike, som begge har over 50 000 innbyggere.
Eifel-kjeden i Tyskland henger sammen med Ardennene, og har den samme geologiske formasjonen, men de to blir likevel betraktet som forskjellige områder.

Historie

Navnet Ardennene kommer av keltisk «ard» (= høy, høyde). Området har senere fått sitt navn fra det antikke Arduenna Silva, et stort skogområde i romertiden som strakk seg fra elven Sambre i Belgia til Rhinen i Tyskland. Det nåværende Ardennene dekker et mye mindre område.
Den strategiske posisjonen til Ardennene har gjort det til en slagmark i flere hundreår. Under andre verdenskrig ble et av de siste store slagene utkjempet i Ardennene. Dette skjedde i desember 1944, da Hitler beordret en siste tysk offensiv mot de engelske og amerikanske styrkene. Denne tyske motoffensiven ble kalt Ardenneroffensiven og ble utkjempet under særdeles vanskelige forhold med mye snø og sterk kulde. Tyskerne hadde overtaket i begynnelsen, men da været etter hvert ble bedre satte de allierte inn et massivt luftangrep, og tyskerne måtte trekke seg tilbake, samtidig som de gikk tomme for drivstoff.

Økonomi

Det kuperte terrenget i Ardennene begrenser omfanget av jordbruk, men det finnes enkelte åpne områder med dyrkbar jord og meieridrift. Området er rikt på tømmer og mineraler, og Liège og Namur er begge store industrisentre. De store skogene har et rikt dyreliv, og det naturskjønne området byr på mange fritidsaktiviteter som jakt, sykling, kanopadling og fotturer. Området er et viktig turistmål i Belgia.
Sclerostomus

Utseende

Middelsstore, svarte, avlange hjortebiller. Hannens kjever er bare litt forstørret hos denne slekten. De fleste har tydelig punktrekker på dekkvingene.

Utbredelse

Slekten er utbredt fra Peru i nord til Chile i sør, med flest arter i Brasil.
Den lever i tropiske og varm-tempererte områder sør for Ekvator.
Nexus 5X

Nexus 5X (kodenavn Bullhead) er en smarttelefon laget av LG. Den er utviklet i samarbeid med Google, og er en del av Nexus-serien. Den ble vist frem 29. september 2015 sammen med Nexus 6P, og er etterfølgeren til Nexus 5.

Maskinvare

Nexus 5X har en Snapdragon 808-prosessor med 2 GB RAM, og enten 16 eller 32 GB med intern lagring. Batteriet har en kapasitet på 2700 mAh, med en USB-C-inngang for lading og dataoverføring. Kameramodulene blir laget av Sony (Sony ExmorR IMX 377). Det bakovervendte kameraet har 12.3 megapiksler, med en apertur på f/2.0 og et autofokus-system som bruker IR-lasere. Det kan filme i 4K, samt sakte film i 120fps. Frontkameraet har 5 megapiksler og en apertur på f/2.4.
Fingeravtrykkssensoren, med navnet Nexus Imprint er ved midten av enheten, under kameraet. Skjermen er en 5,2 tommers skjerm med en oppløsning på 1,920 x 1,080 piksler (424 ppi).

Programvare

Telefonen kjører Android versjon 6.0 «Marshmallow».

Design

Fargevalgene er karbonsvart, kvarts og hvit.